நாங்கள் முதலில் செல்லப்போகும் இடம் டாப் ஸ்டேஷன். டாப் ஸ்டேஷன் என்றால் மூணாறின் ஒரு பகுதியின் கடைக்கோடி. அது சில மலைகள் சங்கமிக்கும் இடம். அங்கிருந்து பார்த்தால் பெரும் பள்ளத்தாக்கு, அங்கே சிறு சிறு ஊர்கள். காரில் சென்றபோது அதிக உயரத்துக்குச் சென்றது தெரிந்தது. ஆனால் அங்கு டாப் ஸ்டேஷன் எதுவும் இல்லை. ஓரிரு கடைகள் மட்டுமே இருந்தன. அதோ, அந்தக் கடையின் அருகே ஒரு பாதை - ஒரே ஒருவர் மட்டுமே நுழையக்கூடிய வகையில் இருந்தது. அதன் அருகே ஒருவர் டிக்கட் கொடுத்துக்கொண்டிருந்தார். உள்ளிருந்து வந்தவர்கள் வியர்க்க விறுவிறுக்க மிகுந்த களைப்புடன் இருந்தார்கள். விசாரித்ததில் டாப் ஸ்டேஷன் என்பது சுமார் இருநூறு மீட்டர் தொலைவில் இறங்கி நடந்து செல்லவேண்டும். அங்கிருந்து அந்தப் பள்ளத்தாக்கைப் பார்க்க முடியும் என்று தெரிந்துகொண்டோம். இருநூறு மீட்டர் இறங்கிச் சென்றவர்கள் மீண்டும் ஏறி வருவதில்தான் இருக்கிறது சிக்கல். அதிக நடை பயிற்சி இல்லாதவர்கள் சிரமப்பட்டுவிடுகிறார்கள்.